Япэ лъэбакъуэ
УФ-м и Конституцэм и махуэм къэралым и дэфтэр нэхъыщхьэр — паспортыр — Дзэлыкъуэ районым зи ныбжьыр илъэс 14 ирикъуахэм щратащ.
Урысейм и Конституцэм и мыхьэнэм ныбжьыщIэхэм яхутепсэлъыхьащ Дзэлыкъуэ районым и щIыпIэ администрацэм и юрист нэхъыщхьэ БжэныкIэ Анатолэ. ЩIалэгъуалэм щехъуэхъум, абы къыхигъэщащ ирагъэкIуэкI Iуэхур ныбжьыщIэхэм гукъинэж ящыхъуну, къэралым и ухуэкIэм, хабзэхэм фIыуэ хащIыкIыу, я хуитыныгъэхэм-рэ къалэнхэмрэ зэхащIыкIыу ахэр балигъ гъащIэм хыхьэну зэригуапэр.
Еджэным къыщыхэжаныкIа, спорт, щэнхабзэ зэхьэзэхуэ зэхуэмыдэ- хэм щытекIуа ныбжьыщIэ 42-м я паспортхэр яритащ Дзэлыкъуэ районым и щIыпIэ администрацэм и Iэтащхьэ Джатэ Руслан. Къэралым и дэфтэр нэхъыщхьэм саугъэту дэщIыгъут УФ-м и Конституцэр, Дзэлыкъуэ щIыналъэм и дахагъэр къыщыгъэлъэгъуа «Таинство волшебства» тхылъыр.
ГуфIэгъуэ зэхыхьэм хэта адэ-анэхэм район унафэщIхэм фIыщIэ хуащIащ икIи къыхагъэщащ ирагъэкIуэкI щIалэгъуалэм я дежкIэ Iуэхум мыхьэнэшхуэ зэриIэр.
— ЦIыхум паспорт къыщыIэрыхьэ махуэр балигъ гъащIэм хэзышэ япэ лъэбакъуэщ. Сыхуейт къэралым и дэфтэр нэхъыщхьэм пщIэ хуэфщIу, Урысейм фрицIыхуу зэрыщытым фрипагэу фыпсэуну. Абы щхьэкIэ фIыуэ феджэ, щIэныгъэ зэвгъэгъуэт, — яжриIащ Джатэ Руслан щIалэгъуалэм.
Зэхыхьэр щызэхуащIыжым ныбжьыщIэхэм сурэт зытрагъэхащ районым и щIыпIэ администрацэм и Iэтащхьэм и гъусэу.
Щокъуий Аминэ,
Дзэлыкъуэ районым и щIыпIэ администрацэм
и пресс-IуэхущIапIэ.
